b'\n_START_ARTICLE_\nBat (boginja)\n_START_SECTION_\n\xc4\x8ca\xc5\xa1\xc4\x8denje\n_START_PARAGRAPH_\n\xc4\x8ca\xc5\xa1\xc4\x8denje boginje Bat se je za\xc4\x8delo \xc5\xbee v najzgodnej\xc5\xa1em obdobju Egipta. \xc4\x8castili so jo morda \xc5\xbee v kameni dobi kot za\xc5\xa1\xc4\x8ditnico \xc4\x8dred. Bila je glavna boginja mesta \xc5\xa0e\xc5\xa1eh, bolj znanega kot Hu ali Diospolis Parva  v 7. nomu Gornjega Egipta.\n_START_SECTION_\nIme\n_START_PARAGRAPH_\nIme Bat bi lahko bilo povezano z besedo ba z \xc5\xbeenskim obrazilom t.  Ba neke osebe je v grobem enaka njegovi ali njeni osebnosti ali emanaciji in se pogosto prevaja kot du\xc5\xa1a.\n_START_SECTION_\nSorodnost s Hator\n_START_PARAGRAPH_\nBat kot sveta krava je zelo podobna boginji Hator, vzporedni boginji iz Spodnjega Egipta. Na dvodimenzionalnih podobah je praviloma prikazana v obraz in ne v profilu, kot je bilo v navadi. Zna\xc4\x8dilna razlika med podobama Bat in Hator je ukrivljenost rogov: Batini rogovi so ukrivljeni rahlo navznoter, Hatorini pa rahhlo navzven. Razlika je nastala morda zaradi razli\xc4\x8dnih pasem goveda, ki so ga redili v razli\xc4\x8dnih obdobjih._NEWLINE_Hatorino kultno sredi\xc5\xa1\xc4\x8de je bilo v 6. nomu Gornjega Egipta, ki se stika s 7. nomom, kjer so \xc4\x8dastili Bat, kar morda ka\xc5\xbee, da sta bili v preddinasti\xc4\x8dnem obdobju Egipta ista boginja. V Srednjem kraljestvu je kult boginje Hator absorbiral kult boginje Bat, kar se je zgodilo tudi ve\xc4\x8d drugim bogovom egip\xc4\x8danskega panteona.'